Source: https://revista22.ro/actualitate-interna/dragnea-cere-sa-fie-eliberat-de-indata-pe-motiv-ca-este-detinut-ilegal-el-invoca-o-decizie-a-ccr
Timestamp: 2020-04-04 18:44:32+00:00

Document:
Dragnea cere să fie eliberat ”de îndată” pe motiv că este deținut ilegal. El invocă o decizie a CCR | Revista 22 GDPR
Dragnea cere să fie eliberat ”de îndată” pe motiv că este deținut ilegal. El invocă o decizie a CCR
Fostul președinte al PSD, Liviu Dragnea, cere să fie eliberat ”de îndată” din închisoare pe motiv că este deținut ilegal după decizia CCR privind completurile specializate.
Avocații lui Liviu Dragnea au depus două cereri, una la instanța supremă iar alta la Tribunalul București prin care solicită punerea sa în libertate „de îndată” deoarece nu mai poate rămâne în spatele gratiilor după ce decizia CCR privind completurile specializate a fost publicată în octombrie 2019 în MO, scrie Mediafax.
„Din Decizia CCR nr 417 din 03.07.2019 rezultă indiscutabil că sentința penală prin care contestatorul a fost condamnat la o pedeapsă privativă de libertate și pe care acum o execută strict în temeiul acestei sentințe (devenite definitive prin respingerea apelurilor pe latură penală) a fost pronunțată de un complet nelegal constituit, adică de o instanță care nu este prevăzută de lege, cu violarea dreptului la un proces echitabil”, se arată în cererea depusă la Curtea Supremă, prin care Dragnea contestă executarea pedepsei.
„Contestatorul (...) nu exercită vreo cale (ordinară sau extraordinară) de atac împotriva hotărârii definitive de condamnare, nu pune în discuție temeinica și/sau legalitatea sau autoritatea de lucru judecat ale hotărârii penale definitive de condamnare, ci solicită exclusiv eliberarea sa imediată, ca urmare a publicării oficiale a deciziei CCR care constituie o impiedicare la executare”, se mai spune în documentul citat.
Tot luni, avocații lui Dragnea au depus la Tribunalul București o cerere de habeas corpus, adică recurs în drept, prin care o persoană poate raporta o arestare ilegală sau o detenție ilegală în instanță, prin care fostul lider PSD solicită instanței să constate caracterul nelegal al stării de privare de libertate începând cu data de 10.10.2019 și să dispună punerea lui „de îndată în libertate”.
„Prezenta cerere de habeas corpus urmărește exclusiv încetarea stării de detenție a petentului, deci punerea sa în libertate. Ea nu vizează deci sub nicio formă încetarea existenței juridice (prin desființare, anulare, modificare etc.) sau pierderea autorității de lucru judecat a sentinței penale de condamnare devenite definitive. (...) Așa fiind, starea actuala de privare de libertate (detenție) a contestatorului este rezultatul sentinței pronunțate de un complet de 3 judecători al Secției penale a ICCJ (devenite definitive prin respingerea apelurilor pe latura penală), care a aplicat pedeapsa pe care o executa contestatorul. Contestatorul nu se afla în executarea vreunei pedepse aplicate de Completul de 5 judecatori penal al ICCJ, întrucât decizia de apel s-a limitat la a respinge apelurile pe latura penală ale contestatorului și parchetului, făcând să devină definitivă sentința completului de 3 judecatori al Secției penale a ICCJ”, se spune în documentul depus la Tribunalul București.
Dragnea spune că deținerea sa a fost legală până în ziua publicării oficiale a deciziei CCR privind completurile specializate (10 octombrie 2019), „devenind ilegală de la acea dată și până pe data viitoarei puneri în libertate a petentului”.
„În concluzie, petentul solicită instanței să constate nelegalitatea stării sale de privare de libertate începând cu data de 10.10.2019 (data publicării oficiale a Deciziei CCR nr. 417) și să ordone punerea sa de îndată în libertate”.
psd dragnea puscarie eliberaredeindata

References: CCR 
 CCR

 CCR 
 CCR 
 CCR 
 CCR 
 ICCJ 
 CCR 
 CCR